CELEX: 32021R1938
Language: hr
Date: 2021-11-09 00:00:00
Title: Provedbena uredba Komisije (EU) 2021/1938 оd 9. studenoga 2021. o utvrđivanju obrasca identifikacijskog dokumenta za nekomercijalna premještanja ptica kućnih ljubimaca u državu članicu iz državnog područja ili treće zemlje i o stavljanju izvan snage Odluke 2007/25/EZ (Tekst značajan za EGP)

10.11.2021   
               
               
                  HR
               
               
                  Službeni list Europske unije
               
               
                  L 396/47
               
            
         PROVEDBENA UREDBA KOMISIJE (EU) 2021/1938
         оd 9. studenoga 2021.
         o utvrđivanju obrasca identifikacijskog dokumenta za nekomercijalna premještanja ptica kućnih ljubimaca u državu članicu iz državnog područja ili treće zemlje i o stavljanju izvan snage Odluke 2007/25/EZ
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 576/2013 Europskog parlamenta i Vijeća od 12. lipnja 2013. o nekomercijalnom premještanju kućnih ljubimaca i o stavljanju izvan snage Uredbe (EZ) br. 998/2003 (1), a posebno njezine članke 30. i 36.,
         budući da:
         
                     (1)
                  
                  
                     Uredbom (EU) br. 576/2013 utvrđeni su zahtjevi zdravlja životinja primjenjivi na nekomercijalna premještanja kućnih ljubimaca, uključujući ptice iz dijela B Priloga I. toj uredbi (ptice kućni ljubimci), u državu članicu iz državnog područja ili treće zemlje, uključujući pravila za dokumentacijske i identifikacijske preglede takvih nekomercijalnih kretanja.
                  
               
                     (2)
                  
                  
                     Člankom 14. Uredbe (EU) br. 576/2013 predviđeno je da ptice kućne ljubimce koje se premještaju u državu članicu iz državnog područja ili treće zemlje mora pratiti identifikacijski dokument. Člankom 30. te uredbe predviđeno je i da Komisija provedbenim aktom može donijeti obrazac identifikacijskog dokumenta te da taj identifikacijski dokument mora sadržavati pisanu izjavu vlasnika ili ovlaštene osobe kojom se potvrđuje da je premještanje ptice kućnog ljubimca u Uniju nekomercijalno premještanje (pisana izjava). U skladu s tim, ovom bi se Uredbom trebao utvrditi taj obrazac identifikacijskog dokumenta, koji bi se trebao sastojati od veterinarskog certifikata (veterinarski certifikat) i pisane izjave.
                  
               
                     (3)
                  
                  
                     Zahtjevi zdravlja životinja za nekomercijalna premještanja ptica kućnih ljubimaca u državu članicu iz državnog područja ili treće zemlje utvrđeni su u Delegiranoj uredbi Komisije (EU) 2021/1933 (2), koja se primjenjuje od 1. siječnja 2022. Stoga bi se u obrascu identifikacijskog dokumenta trebala uzeti u obzir pravila utvrđena u toj delegiranoj uredbi.
                  
               
                     (4)
                  
                  
                     Aktualna pravila certificiranja u pogledu nekomercijalnih premještanja ptica kućnih ljubimaca u državu članicu iz državnog područja ili treće zemlje utvrđena su u Odluci Komisije 2007/25/EZ (3). Budući da će se pravila utvrđena u toj odluci zamijeniti pravilima utvrđenima u Delegiranoj uredbi (EU) 2021/1933 i u ovoj Uredbi, Odluku 2007/25/EZ trebalo bi staviti izvan snage, a svako upućivanje na tu odluku trebalo bi smatrati upućivanjem na ovu Uredbu i na Delegiranu uredbu (EU) 2021/1933.
                  
               
                     (5)
                  
                  
                     Kako bi se izbjegli poremećaji u vezi s unosom ptica kućnih ljubimaca u Uniju, trebalo bi, pod određenim uvjetima, odobriti uporabu veterinarskog certifikata i izjave u skladu s pravilima utvrđenima u Odluci 2007/25/EZ tijekom prijelaznog razdoblja od tri mjeseca od datuma početka primjene ove Uredbe.
                  
               
                     (6)
                  
                  
                     Budući da će se pravila utvrđena u ovoj Uredbi primjenjivati zajedno s pravilima utvrđenima u Delegiranoj uredbi (EU) 2021/1933, i ova bi se Uredba trebala primjenjivati od 1. siječnja 2022.
                  
               
                     (7)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Predmet i područje primjene
            Ovom se Uredbom utvrđuje obrazac identifikacijskog dokumenta iz članka 14. stavka 2. točke (c) Uredbe (EU) br. 576/2013 koji se koristi za nekomercijalna premještanja kućnih ljubimaca ptičjih vrsta iz dijela B Priloga I. toj uredbi (ptice kućni ljubimci) u državu članicu iz državnog područja ili treće zemlje.
         
         
            Članak 2.
            Obrazac identifikacijskog dokumenta
            
               1.   Obrazac identifikacijskog dokumenta iz članka 1. utvrđen je u Prilogu i sastoji se od sljedećeg:
               
                           (a)
                        
                        
                           veterinarskog certifikata iz dijela 1. Priloga;
                        
                     
                           (b)
                        
                        
                           pisane izjave koju potpisuje vlasnik ili ovlaštena osoba navedene u dijelu 2. Priloga.
                        
                     
            
               2.   Veterinarski certifikat iz stavka 1. točke (a) mora biti u skladu sa sljedećim:
               
                           (a)
                        
                        
                           mora se ispuniti u skladu s napomenama u dijelu II. veterinarskog certifikata;
                        
                     
                           (b)
                        
                        
                           mora ga izdati službeni veterinar državnog područja ili treće zemlje otpreme ili ovlašteni veterinar, nakon čega ga mora potvrditi nadležno tijelo tog državnog područja ili treće zemlje u skladu sa zahtjevima koji se odnose na izdavanje veterinarskog certifikata iz dijela 3. Priloga.
                        
                     
            
               3.   Pisanu izjavu iz stavka 1. točke (b) ispunjava vlasnik ili ovlaštena osoba u skladu sa zahtjevima za izdavanje pisane izjave iz dijela 4. Priloga.
            
         
         
            Članak 3.
            Stavljanje izvan snage
            Odluka 2007/25/EZ stavlja se izvan snage.
            Upućivanja na odluku stavljenu izvan snage smatraju se upućivanjima na ovu Uredbu i na Delegiranu uredbu (EU) 2021/1933.
         
         
            Članak 4.
            Prijelazne mjere
            Tijekom prijelaznog razdoblja do 31. ožujka 2022. države članice nastavljaju odobravati nekomercijalno premještanje u Uniju ptica kućnih ljubimaca koje prati veterinarski certifikat izdan najkasnije 15. ožujka 2022. u skladu s obrascem veterinarskog certifikata iz Priloga II. Odluci 2007/25/EZ i izjavom iz njezina Priloga III.
         
         
            Članak 5.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. studenoga 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 178, 28.6.2013., str. 1.
         
         
            (2)  Delegirana uredba Komisije (EU) 2021/1933 od 10. studenoga 2021. o dopuni Uredbe (EU) br. 576/2013 Europskog parlamenta i Vijeća u pogledu pravila za nekomercijalna premještanja ptica kućnih ljubimaca u državu članicu iz državnog područja ili treće zemlje (SL L 396, 10.11.2021., str. 4.).
         
            (3)  Odluka Komisije 2007/25/EZ od 22. prosinca 2006. o određenim zaštitnim mjerama u vezi s visokopatogenom influencom ptica i premještanjima ptica kućnih ljubimaca u pratnji vlasnikâ u Zajednicu (SL L 8, 13.1.2007., str. 29.).
      
      
         
            PRILOG
            
               Obrazac identifikacijskog dokumenta iz članka 14. stavka 2. točke (c) Uredbe (EU) br. 576/2013 za nekomercijalna premještanja ptica kućnih ljubimaca u državu članicu iz državnog područja ili treće zemlje
            
            DIO 1.
            
               Obrazac veterinarskog certifikata za nekomercijalna premještanja ptica kućnih ljubimaca u državu članicu iz državnog područja ili treće zemlje
            
            
               
            
               
            
               
            
               
            DIO 2.
            
               Obrazac pisane izjave iz članka 30. stavka 3. Uredbe (EU) br. 576/2013
            
            
               Izjava
            
            Ja, dolje potpisani
            Ime: …
            Adresa: …
            Tel. broj: …
            
               (unijeti podatke vlasnika (1)
               ili ovlaštene osobe koja ima pisano odobrenje vlasnika za obavljanje nekomercijalnog premještanja u ime vlasnika (1) (2))
            izjavljujem da:
            
                        1.
                     
                     
                        Ptice će biti u pratnji dolje potpisane osobe te su „kućni ljubimci” kako su definirani u članku 3. točki (b) Uredbe (EU) br. 576/2013 koji su namijenjeni za nekomercijalno premještanje i nisu namijenjeni za prodaju ni prijenos drugom vlasniku.
                     
                  
                        2.
                     
                     
                        Ptice će ostati pod odgovornošću dolje potpisane osobe tijekom njihova nekomercijalnog premještanja.
                     
                  
                        3.
                     
                     
                        Tijekom razdoblja od kliničkog pregleda prije premještanja koji je obavio službeni ili ovlašteni veterinar i stvarnog odlaska ptice će ostati u izolaciji i neće doći u dodir s drugim pticama.
                     
                  
                        4.
                     
                     
                        
                                     (1)
                                       ili
                                    
                                 
                                 
                                    [Ptice će biti premještene u kućanstvo ili drugo boravište unutar Europske unije … (unijeti adresu (2)) i neće se unositi na priredbe, sajmove, izložbe ili na druga okupljanja ptica u razdoblju od 30 dana od datuma ulaska u Europsku uniju te
                                    
                                                 (1)
                                                   ili
                                                
                                             
                                             
                                                [su bile zatvorene u objektu podrijetla u razdoblju od najmanje 30 dana neposredno prije datuma otpreme u Europsku uniju te nisu bile u dodiru s drugim pticama.]]
                                             
                                          
                                                 (1)
                                                   ili
                                                
                                             
                                             
                                                [da ih je veterinar cijepio protiv influence ptica podtipova H5 i H7.]]
                                             
                                          
                                                 (1)
                                                   ili
                                                
                                             
                                             
                                                [da su bile u izolaciji 14 dana prije premještanja te da su podvrgnute testu za otkrivanje antigena ili genoma influence ptica podtipova H5 i H7 s negativnim rezultatima.]]
                                             
                                          
                              
                                     (1)
                                       ili
                                    
                                 
                                 
                                    [Dogovorio sam karantenu u trajanju od 30 dana nakon ulaska ptica, u karantenskom objektu … (2) (3) (4), kako je navedeno u odgovarajućem veterinarskom certifikatu.]
                                 
                              
                                     (1)
                                       ili
                                    
                                 
                                 
                                    [Država članica odredišta odobrila je odstupanje na temelju članka 32. Uredbe (EU) br. 576/2013 za nekomercijalno premještanje ptica kućnih ljubimaca na svoje državno područje (4).]
                                    
                                                …
                                                Datum i mjesto
                                             
                                             
                                                …
                                                Ime i datum
                                             
                                          
                              
                  Ova pisana izjava vrijedi 10 dana od datuma kada je službeni veterinar državnog područja ili treće zemlje podrijetla potpisao veterinarski certifikat. U slučaju prijevoza morem razdoblje valjanosti produžuje se za dodatno razdoblje koje odgovara trajanju putovanja morem.
            DIO 3.
            
               Zahtjevi u pogledu izdavanja veterinarskog certifikata iz dijela 1.
            
            Na izdavanje veterinarskog certifikata iz dijela 1. ovog Priloga primjenjuje se sljedeće:
            
                        (a)
                     
                     
                        Ako je u veterinarskom certifikatu navedeno da određene izjave treba precrtati ako nisu potrebne, izjave koje nisu relevantne službeni ili ovlašteni veterinar precrtava, parafira i na njih stavlja pečat ili se one potpuno brišu iz certifikata.
                     
                  
                        (b)
                     
                     
                        Izvornik svakog veterinarskog certifikata sastoji se od jednog lista papira ili, ako je potrebno više teksta, on mora biti u takvom obliku da svi potrebni listovi čine nedjeljivi dio veterinarskog certifikata.
                     
                  
                        (c)
                     
                     
                        Veterinarski certifikat sastavlja se na najmanje jednom od službenih jezika države članice ulaska u Uniju i na engleskom jeziku te se ispunjava tiskanim slovima.
                     
                  
                        (d)
                     
                     
                        Ako su veterinarskom certifikatu priloženi dodatni listovi papira ili popratni dokumenti, ti se listovi papira ili dokumenti također smatraju dijelom izvornika veterinarskog certifikata ako se na svakoj od tih stranica nalazi potpis i pečat službenog ili ovlaštenog veterinara.
                     
                  
                        (e)
                     
                     
                        Ako veterinarski certifikat, uključujući sve dodatne listove papira ili popratne dokumente iz točke (d), sadržava više od jedne stranice, svaka stranica mora biti numerirana (broj stranice od ukupnog broja stranica) na dnu stranice, a na vrhu svake stranice mora biti referentni broj veterinarskog certifikata koji je dodijelilo nadležno tijelo.
                     
                  
                        (f)
                     
                     
                        Izvornik veterinarskog certifikata izdaje službeni veterinar državnog područja ili treće zemlje otpreme ili ovlašteni veterinar, a zatim ga ovjerava nadležno tijelo državnog područja ili treće zemlje otpreme. Nadležno tijelo državnog područja ili treće zemlje otpreme mora osigurati da se poštuju pravila i načela certificiranja istovjetna onima iz članaka od 86. do 89. Uredbe (EU) 2017/625 Europskog parlamenta i Vijeća (1). Boja potpisa na veterinarskom certifikatu mora biti različita od boje tiska. To se primjenjuje i na pečate, osim reljefnog i vodenog žiga.
                     
                  
                        (g)
                     
                     
                        Referentni broj veterinarskog certifikata iz rubrika I.2 i II.a veterinarskog certifikata izdaje nadležno tijelo državnog područja ili treće zemlje otpreme.
                     
                  DIO 4.
            
               Zahtjevi u pogledu izdavanja pisane izjave iz dijela 2.
            
            Pisana izjava sastavlja se na najmanje jednom od službenih jezika države članice ulaska u Uniju i na engleskom jeziku te se ispunjava tiskanim slovima.
            
               (1)  Nepotrebno precrtati.
            
               (2)  Informacije unijeti tiskanim slovima.
            
               (3)  Unijeti naziv, broj odobrenja i podatke za kontakt karantenskog objekta.
            
               (4)  Dokazi se moraju dostaviti službenom veterinaru državnog područja ili treće zemlje.
            
               (1)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).